Assunta Legnante

**Assunta Legnante** (født 1978) er en italiensk friidrettsutøver, som konkurrerer i klassen F11. Dette er en klasse for synshemmede utøvere innen parafriidrett. Hun var tidligere funksjonsfrisk, og er en av få utøvere som har deltatt i både Olympiske leker og Paralympiske leker. 

Hun har to paralympiske gullmedaljer og fire VM-gull i kulestøt innen parafriidrett, og innehar pr november 2019 verdensrekorden i kulestøt i klassen F11, med 17,32 meter.

## Bakgrunn
Legnante er født med glaukom (grønn stær). Hun mistet synet på høyre øye i 2009, og i 2011 ble også netthinnen på venstre øye verre, og synet hennes var ikke til å redde. Hun ble nektet deltakelse i Sommer-OL 2004 av Italias nasjonale olympiske komité, fordi de var redde for at netthinnen skulle løsne undre konkurransen. Da hun deltok i Paralympiske sommerleker 2012 var hun den første italienske kvinnelige friidrettsutøveren som hadde deltatt i både OL og Paralympics. 

## Idrettskarriere som funksjonsfrisk
### 1995–1998
Legnante deltok i Junior-EM i friidrett 1995, og kom der på ellevteplass i kulestøt. Året etter deltok hun i Junior-VM i friidrett 1996, og fikk der 13. beste resultat i kvalifiseringsrunden i kulestøt, og nådde dermed ikke finalen. Hun vant kulestøt under det italienske U23-mesterskapet i friidrett 1997, med 15,72 meter, og hun fikk bronse i det italienske seniormesterskapet i juli 1997. Under Junior-EM i friidrett 1997 fikk hun bronse i kulestøt, bak Yelena Ivanenko og Nadine Banse. I innendørssesongen 1998 vant hun kulestøt under det italienske U23-mesterskapet, og fikk bronse i det italienske mesterskapet innendørs, og hun satte personlig rekord utendørs i mai, med 17,24 meter.

### 1999–2000
Hun deltok i Europacupen for klubblag 1999 (Gruppe B) i Athen, og kom der på sjetteplass i kulestøt og sjuendeplass i spydkast. Hun vant kulestøt under det italienske U23-mesterskapet, og fikk sølv i det italienske seniormesterskapet, og ble tatt ut til å delta i U23-EM i friidrett 1999 i Göteborg, der hun fikk bronse i kulestøt, bak Yelena Ivanenko og Nadine Beckel. I september vant hun kulestøt under det italienske mesterskapet i friidrett for klubblag. 

I februar 2000 ble hun italiensk U23-mester i kulestøt innendørs, og hun fikk sølv i det italienske mesterskapet innendørs. Den 19. februar satte hun ny personlig rekord innendørs med 17,28 meter, under en landskamp mellom Italia, Spania og Polen. Dette var første gang hun støtet over 17 meter. Hun deltok i EM i friidrett innendørs 2000, men fikk 16. beste resultat i kvalifiseringen, og nådde ikke finalen. Utendørs deltok hun i Europacupen for klubblag 2000 (Gruppe A), og kom der på sjetteplass i kulestøt. Hun vant kulestøt under det italienske U23-mesterskapet, og vant også kulestøt under det italienske mesterskapet for klubblag. Hun økte sin personlige rekord flere ganger gjennom 2000, og endte sin bestenotering med 17,31 meter under et stevne i Padova i august.

### 2001–2002
Legnante deltok i Qatar Athletic Grand Prix i Doha i mai, der hun hun på sjuendeplass i kulestøt. En uke senere deltok hun i Europacupen for klubblag 2001 (Gruppe A) i Madrid, der hun kom på andreplass i kulestøt. Europacupen i friidrett 2001, som er forløperen til Lag-EM i friidrett, ble arrangert i Bremen i Tyskland, og Legnante kom der på tredjeplass i kulestøt med 17,51 meter. Hun vant kulestøt under det italienske mesterskapet i juli 2001, og vant med det sin første nasjonale tittel individuelt. Hun deltok i Sommeruniversiaden 2011 i Beijing, og kom der på ellevteplass. I september deltok hun i Middelhavsmesterskapet i friidrett 2011, der hun vant med et besteresultat på 17,23 meter.

I februar 2002 vant hun for første gang kulestøt under det italienske mesterskapet innendørs, og forbedret sin personlige rekord med en meter til 19,20 meter, etter at hun støtet 18,19 meter en uke før mesterskapet. Under EM i friidrett innendørs 2002 fikk hun sølv i kulestøt, kun slått av Vita Pavlysj fra Ukraina. Hun kom også på andreplass under European Winter Throwing Challenge 2002, bak samme Pavlysj. Hun deltok i det italienske universitetsmesterskapet i friidrett, og fikk der gull i kulestøt og sølv i spydkast, og under Europacupen i friidrett 2002 kom hun på femteplass i kulestøt. Hun vant kulestøt under det italienske mesterskapet i friidrett, og deltok i EM i friidrett 2002 i München, der hun kom på åttendeplass. Hun vant også kulestøt under det italienske mesterskapet for klubblag i september.

### 2003–2004
Under European Winter Throwing Challenge 2003 kom Legnante på fjerdeplass i kulestøt. Etter seier i kulestøt under det italienske mesterskapet innendørs deltok hun i VM i friidrett innendørs 2003, der hun kom på åttendeplass. Hun vant kulestøt og spydkast under det italienske mesterskapet for klubblag, og hun vant kulestøt under det italienske universitetsmesterskapet. Under Europacupen i friidrett 2003 kom hun på fjerdeplass i kulestøt. Hun vant kulestøt under det italienske mesterskapet utendørs i 2003, og hun deltok i VM i friidrett 2003, der hun kom på åttendeplass med 18,28 meter.

Hun vant kulestøt under det italienske mesterskapet innendørs i februar 2004, for tredje år på rad. Hun greide 18,15 meter i kvalifiseringen under VM i friidrett innendørs 2004, som var 12. beste resultat, og hun nådde dermed ikke finalen. Under European Winter Throwing Challenge 2004 kom hun på tredjeplass, men fordi Vita Pavlysj ble tatt i doping under VM innendørs ble hennes resultat strøket, og Legnante står dermed med andreplass i European Winter Throwing Challenge 2004. I mai vant hun kulestøt og spydkast under det italienske mesterskapet for klubblag, og hun kom på andreplass i Europacupen i friidrett 2004, der Italia deltok i First League, gruppe B. Under det italienske mesterskapet for klubblag kom hun på førsteplass i kulestøt og fjerdeplass i spydkast, og hun ble italiensk mester i kulestøt i juli. I september kom hun på sjetteplass i kulestøt under IAAF World Athletics Final i Monaco. 

### 2005–2006
Legnante vant kulestøt under det italienske mesterskapet innendørs i 2005, og hun deltok i EM i friidrett innendørs 2005, der hun kom på sjetteplass. Hun kom på andreplass i European Cup Winter Throwing 2005, bak Ivana Brkljačić fra Kroatia. Hun vant kulestøt under det italienske mesterskapet for klubblag, og kom på tredjeplass i Europacupen i friidrett 2005 i juni. Hun fikk sølv i kulestøt under det italienske mesterskapet i friidrett. I august deltok hun i VM i friidrett 2005 i Helsingfors, og med 18,06 meter i kvalifiseringen ble hun kvalifisert til finalen. Der kastet hun 16,99 meter, og endte på tiendeplass. Hun kom på fjerdeplass i kulestøt under Sommeruniversiaden 2015, og hun kom på andreplass under DécaNation i september. 

I 2006 vant hun kulestøt i det italienske mesterskapet for klubblag, og fikk sølv i det italienske mesterskapet utendørs. Hun kom på fjerdeplass under EM i friidrett 2006.

### 2007–2008
Den 21. januar 2007 greide hun for første gang 19 meter i kulestøt innendørs, da hun støtet 19,01 meter under Trofeo Carla Sport i Schio. Hun vant kulestøt under det italienske mesterskapet innendørs, og vant også kulestøt under EM i friidrett innendørs 2007. Hun kom på andreplass under European Cup Winter Throwing 2007, bak tyske Petra Lammert. Utendørs kom hun på andreplass i kulestøt under det italienske mesterskapet i friidrett, og under VM i friidrett 2007 kom hun på sjetteplass i kvalifiseringsgruppe B, og nådde dermed ikke finalen. 

Europacupen i friidrett innendørs 2008 ble arrangert i Moskva, og Legnante kom der på andreplass i kulestøt. Hun kom også på andreplass i det italienske mesterskapet innendørs. Hun deltok i VM i friidrett innendørs 2008, men nådde ikke finalerunden der. I mars vant hun kulestøt under European Cup Winter Throwing 2008. Utendørs kom hun på andreplass i det italienske mesterskapet i friidrett, og hun deltok i Sommer-OL 2008, der hun fikk 19. beste resultat i kvalifiseringen, og nådde ikke finaleomgangen.

### 2009–2010
Legnante vant kulestøt under det italienske mesterskapet innendørs, og hun kom på femteplass under EM i friidrett innendørs 2009. Hun kom på fjerdeplass i European Cup Winter Throwing 2009. I juli deltok hun i Middelhavsmesterskapet i friidrett 2009, og kom der på andreplass, bak Jessica Cerival fra Frankrike. Hun fikk sølv i kulestøt under det italienske mesterskapet utendørs, bak Chiara Rosa. 

## Idrettskarriere som funksjonshemmet
Legnante deltok i Paralympiske sommerleker 2012, der hun vant diskos og kom på åttendeplass i diskos. Hun vant også kulestøt under Para-VM i friidrett 2013, og kom der på fjerdeplass i diskos. Til tross for sitt handikapp deltok hun i det italienske mesterskapet for klubblag i 2013 og 2014, og vant kulestøt under disse mesterskapene. Hun vant kulestøt under Para-VM i friidrett 2015, og vant også denne øvelsen under Paralympiske sommerleker 2016, der hun også kom på fjerdeplass i diskos. Hun vant på nytt kulestøt under Para-VM i friidrett 2017. 

Under Para-VM i friidrett 2019 vant hun kulestøt og diskos.

## Referanser


## Eksterne lenker
*